Geheime dokumente oor 9/11 moet bekend gemaak wordDie aanval op die Wêreldhandelsentrum in New York op 11 September 2001. (Foto: Getty Images via AFP) Pres. Joe Biden van Amerika het Vrydag beveel dat geheime dokumente oor die regering se ondersoek na die terreuraanvalle van 11 September 2001 oor die volgende ses maande openbaar gemaak moet word. Biden het reageer op druk van sommige families van die nagenoeg 3 000 mense wat op daardie dag in ŉ terreuraanval deur Al Kaïda dood is. Hulle voer lank reeds aan dat die geklassifiseerde dokumente moontlike bewyse bevat dat die regering van Saoedi-Arabië, ŉ noue bondgenoot van die VSA, bande gehad het met die kapers wat teen die Wêreldhandelsentrum en die Pentagon vasgevlieg het. “Ek het vandag ŉ uitvoerende bevel onderteken wat die departement van justisie en ander betrokke agentskappe opdrag gee om toe te sien dat dokumente wat verband hou met die FBI se 11 September-ondersoek openbaar gemaak word,” het Biden in ŉ verklaring gesê. Dit moet oor die volgende ses maande gedoen word. “Ons moet nooit die voortgesette pyn van die families en geliefdes van die 2 977 onskuldige mense wat in die ergste terreuraanval ooit op Amerika en in ons geskiedenis plaasgevind het, vergeet nie,” sê Biden. Die 20-jaar-herdenking van die aanvalle vind later vandeesmaand plaas. Dit het die destydse president, George W Bush, aangevuur om opdrag te gee dat Afghanistan binnegeval word waar die Taliban aan Al Kaïda se leierskap skuiling gegee het. Biden het vandeesweek die laaste troepe uit Afghanistan onttrek nadat die Taliban weer beheer van Kaboel oorgeneem het. Die vraag na omvattende inligting oor die aanvalle word aangevoor deur families wat Saoedi-Arabië dagvaar vir sy vermeende aandeel in die aanval. Die families gee al jare lank hul frustrasie te kenne oor die groot getal dokumente waartoe hulle nie toegang mag kry nie. Die amptelike 9/11-kommissie, wat deur die kongres op die been gebring is, sê daar was “geen bewyse dat die Saoedi-regering as ŉ instelling, of senior individuele Saoedi-amptenare” daartoe bygedra het om Al Kaïda te finansier nie. Die woordkeuse is deur sommige vertolk as dat dit kon beteken dat nie-amptelike of minder senior Saoedi-rolspelers moontlik ŉ rol gespeel het. Sommige dokumente wat met die ondersoek verband hou, word egter steeds as te sensitief beskou om bekend gemaak te word. Biden het in sy uitvoerende bevel gesê dit is belangrik dat die VSA deursigtig is, tensy hy weens die sterkste redes denkbaar afgeraai word.